
«  Source  feconde  et  sacree  de  la  vie ,  la  Mere  est  la 
»  creature  la  plus  respectable  de  la  nature  j  c’est  d’elle 
»  que  decoulent  les  generations  sur  la  terre ;  c’est  Eoe 
»  ou  Petre  vivifiant  qui  nous  rechauffe  dans  son  sein , 
»  qui  nous  allaite  de  ses  marauielles ,  nous  recueille  entre 
»  ses  bras  ,  et  protege  notre  enfance  dans  le  giron  de  son 
»  inepuisable  tendresse.  Femme  !  Mere  !  lionneur  de  la 
»  creation  !  quels  homraages  eternels  ne  vous  sont  pas  dus 
»  dans  tout  Funivers ! 

J.  J.  Virey  ,  De  la  Femme  sons  ses  rapports 
phy&iologique moral  et  litteraire ,  pag.  4. 


PROOEMIUM. 


Infantle  et  pueritiae  annos ,  tempora  haecce  imbecillitatis  vagi¬ 
tuumque  egressa,  vix  sanitatis  cognoscere  pretia,  vix  roseo  decore 
juventae  splendere,  vix  animi  oblectamentis  hujus  aetatis  lusisque 
innocuis  indulgere  faemina  incipit,  cum  imminere  sibi  videt  ut 
singulo  mense  prospera  et  jucunda  haec  omnia  amittat,  ob  altera- 
tum  aut  anomalum  menstruorum  fluxum:  Amenorrhoea ,  Dysme¬ 
norrhoea  ,  Menorrhagia ,  Chlorosis ,  etc.  Dein  viro  matura,  cujus 
tenera  et  fidelis  socia,  poenarum  voluptatumque  particeps,  si  gra¬ 
videtur,  nova  rursus  terroris,  periculi  dolorisque  scaturigo:  incom¬ 
moda  conceptionis  et  gestationis  ,  partus  labores ,  cur  ce  lactationis  et 
educationis.  Tandem  quum  vitae  epocham  attigerit,  recte  criticam 
dictam ,  fluxus  menstruorum  periodicus  cessare  non  potest  nisi 
iterum  novis  morborum  causis  ansa  praebeatur  :  mammarum  et 
Uteri  cancer ,  scirrhus  ,  hydatides ,  polypi ,  etc. 

Videretur  provida  caeteroquin  sagaxque  natura  id  voluisse,  ut, 
quam  in  hominis  felicitatem  creaverat,  quam  ipsi,  ut  genus  huma¬ 
num  quodam  modo  perennaret,  adjunxerat,  socia,  tanti  momenti 
functiones  exsequi  non  posset,  quin  earum  exercitium  continuam 
et  insuetam  affectionum  morbosarum  originem  secum  traheret. 
Nonne  oportebat  pulchram  illam  et  amabilem  gentis  humanae 
partem,  tot  insignitam  dotibus,  tantis  aerumnis  obnoxiam  vivere! 
Non  immerito  igitur  sexus  faemineus  ab  omni  aevo  historiae  naturalis 
cultorum  attentione,  philosophorum  admiratione,  poetarum  oestro 
et  medicorum  sollicitudine  dignus  fuit. 


Momentum  quod  offert  faemina  post  puerperium,  in  quo  statu 
omnium  maxime  apta  est  ut  circumfusa  eam  moleste  afficiant  ; 
ridiculae  plus  minusve  opiniones  hodiedum  adhuc  vigentes,  quibus 
ad  errores  committendos  in  regimine  tam  physico  quam  morali 
fertur,  unde  omnes  fere  morbi  puerperales  pullulant ;  innumerae 
difficultates  ejus  hygienam  stipantes  a  quibus  adeo  juniores  medici 
abhorrent ,  quasque  in  quantum  fieri  possit ,  praevertere  conatus 
sum  ;  me  impulerunt  ut  ritui  academico  obtemperaturus  regimen 
puerperarum  caeteris  omnibus  theseos  inauguralis  materiis  ante¬ 
ponerem. 

Ut  methodice  procedam  in  determinandis  regulis  hygienae  ad 
hunc  statum  spectantibus,  indicandum  est  quomodo,  in  ratione 
earum  stitus  puerperae  uti  debeant  rebus  ita  dictis  non  naturali¬ 
bus  ,  quas  professor  Halle  ad  sex  classes  redegit.  Quum  verb  magni 
momenti  sint  phaenomena  partum  naturalem  comitantia*  et  ex 
illis  solis,  omnis  regiminis  modus  deducatur,  non  abs  re  fuerit, 
de  iis  prius  verba  facere.  Dividam  idcirco  dissertationem  in  septem 
partes. 

In  prima,  agetur  de  phaenomenis  partum  naturalem  comitanti* 
bus  :  huc  lochiorum  fluxus ,  secretio  lactis ,  dolores  puerperales 
spectant. 

In  secunda,  de  applicatis  :  amictus ,  f  ascice  ,  mundities. 

In  tertia,  de  circumfusis  :  aer,  cubiculum ,  mundities  universalis , 

In  quarta,  de  gestis  :  motus  ,  quies ,  somnus ,  pervigilium . 

In  quinta,  de  ingestis  :  alimenta ,  potulenta ,  pharmaca. 

In  sexta,  de  perceptis  :  animi  pathemata . 

In  septima,  de  retentis  et  excretis:  lactis  et  lochiorum  excretio , 
evacuationes  qucedam  artificiales. 


DE  REGIMINE  PUERPERARUM. 


- — - 

De  Phaenomenis  partum  naturalem  comitantibus . 

C^UAM  maxime  erraret  is  qui  partum  ut  morbum  proprie  dictum  aspiceret  , 
omnia  enim  in  eo  apposite  ad  leges  naturae  peraguntur.  Revera  faemina  patitur 
in  expellendo  conceptionis  producto,  diceres  quidem  totum  ejus  corpus  commo¬ 
veri  dum  foetus  isthmum  pelveum  transit  $  sed  quantum  hi  dolores  differunt  ab 
illis,  qui  a  laesione  organorum  aut  functionum  quarumdam  pendent!  Nec  cau¬ 
sam,  nec  indolem,  nec  continuitatem  eamdem  accusant.  Caeterum  sequelae  par¬ 
tus  raro  per  se  infestae  sunt,  quinn  aeque  sint  naturales  ac  principium  a  quo 
oriantur.  Status  igitur  puerperae  magis  ad  physiologiae  quam  ad  pathologiae  pro¬ 
vinciam  pertinet,  et  auxilia  therapeutica  minus  quam  diaetetica  in  eo  conveniunt. 

Quantumvis  facilis  partus  fuerit  defatigationem  violenti  ejus  nixus  semper 
post  se  relinquunt.  Vehementes  uteri,  diaphragmatis  et  musculorum  abdomina¬ 
lium  contractiones  ,  actio  cordis  et  vasorum  aucta,  obstaculum  quod  partes,  na¬ 
turaliter  angustae,  formae  peculiari  capitis  infantis  offerunt,  insignem  doloris 
gradum  producunt  $  verbo ,  tota  oeconomia  violenter  conquassatur  ,  sensibilitas 
nervea  augmentum  capit.  Si  partus  laboriosus  fuerit  phaenomena  supra  comme¬ 
morata  magis  intenduntur.  Uterus  quoque  magnam  post  infantis  et  secundi¬ 
narum  expulsionem  ,  patitur  mutationem  :  cavitas  ejus  multum  imminuitur  5 
parietes  ad  se  invicem  accedunt  et  in  contactu  ponuntur  j  orificia  vasorum  san- 
guiferorum  hiantia  et  patula  suppeditant  fluxum  sanguineum  (loclria  sanguinea) 
nychtemeri  spatio  durantem.  Mutatur  haec  evacuatio  per  gradus,  et  sensim  fit 
minus  colorota,  ut  post  duos  dies  colorem  offerat  serosum  (Jochia  serosa );  tan¬ 
dem  tertio  aut  quarto  die  refert  odorem  sui  generis,  quem  obstetricatores  probe 
norunt,  et  colorem  albidum  lintea  in  modum  lactis  conspurcantem  (lochia  lac- 

tea  seu  puriformia).  Solent  haec  quindecim  circiter  aut  viginti  diebus  perstare. 

Uteri  parietes  non  semper  tanta  facilitate  sese  exonerant;  accidit  quandoque 
ut  coagula  sanguinis  in  hujus  organi  cavo  post  partum  naturalem  formata,  seu 
ob  nimium  volumen  seu  ob  ejus  orificii  nimiam  constrictionem  ibidem  reti¬ 
neantur.  Inde  novse  contractiones  ,  novi  nixus  ( tormina  poslpuerperalia)  illos, 
parius  aemulantes,  ut  uterus  heterogenea  illa  expellere  queat.  Dolores  illi  sunt 
plus  minusve  acuti  in  ratione  sensibililatis  puerperae,  ab  umbilico  incipiunt, 
ad  inguina  et  versus  coccygem  desinunt ;  duodecima  aut  decima  quinta  post 
partum  hora  obveniunt;  per  accessus  sensim  rariores  et  fortiores  redeunt;  per 
intervalla  nihil  e  genitalibus  effluit ,  sed  post  singulum  accessum  faemina  ma¬ 
didam  sese  sentit;  sponte  tertio  aut  quarto  die  cessant.  Haec  est  indoles  dolorum 
quos  coagulorum  formatio  producit.  Qui  vero  ab  infarctu  parietum,  aut  a  con¬ 
strictione  vasorum  sanguineorum  uteri  pendent  uti  vehementiores  ita  quoque 
magis  rebelles  sunt;  sanguis  per  intervalla  effluit,  post  quae  nihil  observatur; 
uteri  orificium  amplum  et  hians  permanet,  ejus  volumen  non  decrescit. 

Tertio  aut  quarto  die  post  partum,  quandoque  citius,  raro  serius,  quum 
lochiorum  fluxus  cesset  aut  imminuatur ,  in  oeconomia  fseminae  locum  habet 
turba  quaedam  aut  revolutio  ephemera  febris  lactea  dicta,  quam  potius  puer¬ 
peralem  vocat  Gardien ,  quandoquidem  partum  comitetur.  Physiologi ,  gens  hy— 
pothesium  ferax,  plurimas  easque  plus  minusve  futiles  proposuere;  una  tamen 
quae  febrim  lacteam  ut  crisim  a  natura  productam  considerat,  qua  aequilibrium 
in  organismo  restituitur ,  tanquam  omnium  minime  incerta  habenda  est.  Dum 
febris  illa  evolvitur  pulsus  fiunt  fortiores  et  frequentiores  ;  facies  accenditur  , 
calor  augetur;  quandoque  obveniunt  cephalalgia,  sitis,  lfigor,  lassitudo  univer¬ 
salis  :  post  haec  mammae  tument,  calent  et  dolorifieae  evadunt.  Attamen  symp¬ 
tomata  illa  in  universum  non  diu  durant;  nam,  post  unum  aut  alterum  diem 
remittunt  aut  terminantur  sudoribus  copiosis ,  odoris  acidi,  aequabiliter  diffusis, 
vel  excretione  copiosa  laciis.  Fluidum  hoc  primum  tenue,  coloris  serosi,  odoris 
suavis  (colostrum)  virtutem  habens  purgantem,  qua  meconium  diluit  et  ejus 
excretioni  favet ,  brevi  mutatur  in  liquidum  album  ,  opacum  ,  magis  compac¬ 
tum  et  omnes  lactis  dotes  referens. 


De  Applicatis. 

Immediate  post  partum  inquirendum  est  an  uterus  contractilitate  gaudeat 
necne.  Si  manus  regioni  hypogastricae  admota  ibidem  offendat  corpus  rotun¬ 
dum  ,  durum  et  resistens  optimum  est  signum  ,  indicat  enim  uterum  contrac¬ 
tum  esse  adeoque  nec  hujus  visceris  inertia  ,  nec  haemorrhagia  hanc  comitari 
solita  ,  timendae  sunt;  sin  autem  corpus  persentiatur  molle,  flaccidum  et  iners, 
instituantur  leves  frictiones,  quae  contractionem  provocando,  infarctum,  dolores 
et  tormina  a  coagulis  oriunda  ,  praevertere  possunt.  Metum  de  uteri  prolapsu 
injiceret  plenaria  hujus  absentia  aut  sensus  vacui  cujusdam  supra  regionem  pu- 
beam  obvius  ;  tunc  digitus  in  vaginam  immissus  omne  solvet  dubium  et  cura 
secundum  regulas  chirurgicas  instituenda  erit. 

Donec  sanguinis  fluxus,  liquidus  et  abundans  erit,  nisi  forte  praesens  aut  fu¬ 
tura  haemorrhagia  terreret ,  in  eodem  lecto  puerpera  decumbat  ;  attamen  quum 
defatigatio  ,  partus  sequela  ,  adhuc  perstet ,  agitatio  a  translatione  determinata  , 
eam  minus  afficiet,  idcirco  diuturnior  cunctatio  non  est  suadenda.  Caeterum  quies  et 
imperfecta  et  parum  reficiens  foret  in  lecto  humido  et  sordibus  plurimis  inquinato. 

Antequam  puerpera  alio  lecto  committatur,  omnis  opera  impendenda  est  mun¬ 
ditiei  partium  genitalium ,  vestes  immutandi  sunt ,  auferendum  quidquid  sudo¬ 
ribus,  aquis  et  sanguine  madefactum  fuerit.  Colluantur  igitur  partes  genitales 
semper  distentae,  quandoque  contusae  aut  laceratae,  decoctis  emollientibus»  Reji¬ 
ciantur  lotiones  aromaticae ,  spmtuosae  aut  adstringentes  ;  tantum  abest  ut  ea¬ 
rum  usus  naturale  volumen  partibus  illis  reddat ,  ut  e  contra  irritationes  et 
phlegmasias  varias  securn  trahat.  Dum  infiltratio ,  oedema  aut  relaxatio  quaedam 
debellanda  est ,  tunc  tantum  ad  illas  confugere  licet ,  neque  unquam  ante  ple¬ 
nariam  lochiorum  cessationem.  Puerperam  minus  molestabit  lochiorum  fluxus , 
si  lintea  seu  penicula  munda  nec  asperiora ,  nec  frigidiora  ita  vulvae  applicen¬ 
tur  ut  eam  exacte  non  claudant. 

Syncopas ,  her«nias  et  tormina  praeveniet  fascia  abdomen  circumdans ,  simpli¬ 
citer  continens  nec  nimium  constricta  :  ejus  usum  contraindicant  dolor  hypo¬ 
gastrii  et  diathesis  inflammatoria  ,  in  quo  casu  ad  fomenta  emollientia  confu- 

giendum  est.  Praeparata  oleosa,  unguenta  et  alia  istiusmodi  praescripta  quibus 
fteminae  nonnullae ,  formae  et  venustatis  semper  sollicitae  ,  rugas  et  vibices  abdo¬ 
minis  avertere  student  exsulanda  sunt  :  nisi  noxii  saltem  suspecti  effectus  sunt , 
quomodo  enim  elasticitatem  et  diametrum  naturalem  venis  cutaneis  abdominis, 
graviditate  distentis  et  relaxatis ,  redderent  ? 

Applicatio  fasciarum  et  adstringentium  ut  evolutio  mammarum  ,  et  lactis  secre¬ 
tio  impediantur,  nulla  fide  digna  est;  nedum  concinnitatem  et  elegantiam  horum 
organorum  servet,  illam  deformat.  Experientia  quotidiana  probat  suppressione 
lactis  intempestiva  multo  magis  flaccescere  mammas,  quam  si  normalis  earum 
secretio  vigeat.  Adde  quod  compressio  respirationem  turbet ,  quod  suffocationem , 
apoplexiam  et  glandularum  mammalium  hoc  tempore  adeo  sensibilium,  infarc¬ 
tum  producat,  unde  postea  inflammatio,  scirrhus ,  cancer,  etc.  oboriuntur.  O 
imprudentes,  o  insanas  matres  quae  tam  futilia,  tam  levia  ornamenta,  pretio 
sanitatis  ,  imo  vitae  ipsae  servare  cupitis  !  Quid  enim  vobis  magis  jucundum  ,  quid 
suave  magis  contingere  potest ,  quam  ut,  quem  in  lucem  edidistis  infantem  pro¬ 
prio  lacte  nutriatis  ?  Sufficiet  itaque  mammas  molli  obvolvere  linteo  ut  a  con¬ 
tactu  aeris  arceantur  et  secretio  normaliter  procedat. 

Quoad  amictum  ,  in  genere  observandum  est  illum  variari  debere  ratione  cly- 
matis  et  anni  tempestatis  :  sic  in  regionibus  frigidis  et  tempore  hyemali  puer¬ 
pera  magis  obtegenda  est  quam  in  calidis  et  tempore  aestivo.  Vitae  genus  ,  tem¬ 
peramentum,  consuetudo,  susceptibilitas  major  minorve  modificationes  quoque 
hic  afferunt.  Urbium  incolae  debiliores  et  magis  enervatae  accuratius  ab  aeris  im¬ 
pressione  defendi  debent  quam  illae  ruris ,  quae  robustiores ,  temperiei  vicissi¬ 
tudinibus  assuetae ,  a  levioribus  causis  vix  afficiuntur.  Jam  agendum  foret  de 
consuetudine  crines  forfice  detondendi ,  quae  diu  apud  puerperas  viguit.  Haec  etsi 
ab  Anton,  Peiit  commendata  ut  imprudens  et  periculo  non  carens  hodie  gene- 
ratim  respuitur.  Idcirco  huic  diutius  non  inhaerebo. 

Tandem  puerpera  ita  induta  ,  partibus  genitalibus  et  mammis  ,  linteis  fas-r- 
ciisque  idoneis  obvolutis  ,  collocetur  in  lecto.  Sit  ille  culcitis  ,  gtragulis ,  linteo¬ 
lis  ,  etc.  munitus  ,  non  humidus  et  in  ratione  tempestatis  anni  ope  hypocausti 
plus  minusve  calefactus. 

De  Circumfusis. 


Quod  puerperis  conveniet  cubiculum  erit  amplum  ,  nitidum  ,  aeri  pervium  , 
longe  a  tumultu  et  strepitu  remotum.  Tempore  aestivo  seligendum  illud  quod 
orientem  vel  septentrionem  spectat.  Temperiem  ejus  justo  majorem  moderabit 
aspersio  aquae  interdum  repetita  aut  ejusdem  evaporatio  ;  hyeme  autem  ignis 
accendatur  qui  frigoris  intensitatem  et  cubiculi  humiditatem  dissipet ;  combu¬ 
rantur  substantiae  tales  quae  parvam  fumi  copiam  suppeditando  aerem  nullo 
odore  inquinant.  Periculosus  foret  tantus  temperiei  gradus  ut  puerpera  sudoribus 
difflueret,  nam  si  aer  frigidus  in  hoc  statu  feriat  cutim,  suppressionem  lochio- 
rum  ,  plilegmasias  et  innumera  mala  producere  valet.  Nocet  quoque  temperies 
calida  simul  et  humida ,  inde  cephalalgia ,  molestum  functionum  omnium  exer¬ 
citium,  sitis,  transpiratio  nimia,  debilitas,  dispositio  major  ad  febres  adyna— 
micas  et  affectiones  hystericas,  oriuntur. 

Aer  sit  purus,  neque  ullo  principio  noxio  gravis  ;  frequentius  enim  observan¬ 
tur  funestae  post  partum  sequelae,  cum  faemina  degat  in  locis  humidis  et  depres¬ 
sis,  in  quorum  vicinia  substantiae  aeriformes  lethiferae  evolvuntur,  qualia  sunt 
nosocomia,  paludes,  officinae  quaedam,  etc.  Vitandum  quoque  est  ne  emanatio¬ 
nes  odoriferae  aeri  sese  immisceant.  Hae  quantumvis  suaves,  quondam  gratae  nunc 
fiunt  nocivae,  cephalalgiam,  syncopam  et  convulsiones  nonnunquam  producturae. 
Idcirco  nemo  floribus  decoratus,  capillis  odoratis  aut  vestimentis  delibutis,  ad 
puerperam  accedat.  Interdum  renovari  debet  aer ,  quod  commode  fit  aestate  circa 
tempus  matutinum  ,  hyeme  vero  circa  meridianum  ;  tunc  enim  omnium  puris¬ 
simus  deprehenditur.  Hac  neglecta  cautela,  teter  et  molestissimus  odor  brevi 
cubiculum  etiam  vastissimum  inficit.  Sedulo  aufei'enda  sunt  excrementa,  lintea 
inquinata,  urinae  et  praesertim  secundinae.  Interdiu  quum  radii  luminis  vivi¬ 
diores  fuerint,  in  quantum  fieri  possit,  abarcendi  sunt  ut  eorum  impressio 
mitigetur  ;  noctu  sufficiet  tenuis  lucerna  in  camino  aut  vicino  cubiculo ,  ne 
fumus  molestet,  collocanda. 

Medium  tenebit  lectus  duritiem  nimiam  inter  et  mollitiem  voluptuosam  ;  nec 
locum  occupabit  ubi  liberior  aeris  circuitus ,  nec  ubi  plenaria  ejus  stagna tio 

regnat,  velati  in  zetis  profundioribus.  Tunc  tantum  supparia  devolvantur  quum 
aeris  renovationi  opera  impendatur  j  per  reliquum  tempus  semper  obvoluta  ser¬ 
vanda  sunt,  ut  exhalationes  e  lochiis  emanantes  per  totum  cubiculum  dispersae 
vim  suam  et  odorem  amittant.  Hic  maxime  mundities  colenda  est.  Immuta¬ 
buntur  igitur  quotiescumque  fluxus  lochiorum  ea  inquinaverit  lintea  ,  vestes , 
penicula  et  ipsa  stragula.  Nihil  sane  praeceptis  hygienae  magis  adversatur  quam 
si  puerpera  per  septem  aut  octo  dies  eodem  amictu  induta  relinquatur  ;  illud 
tantummodo  observandum,  ne,  cum  ille  renovatur,  aut  frigidus  aut  humidus 
applicetur. 

De  Gestis . 

Solent  nonnulli  obstetrica  torum  jubere  ut  puerpera  supina  in  lecto  decumbat, 
atque  ab  omni  motu  per  nychtemeri  spatium  abstineat.  Sed  quaenam  hujus 
molesti  decubitus  utilitas,  inprimis  cum  funestum  nullum  symptomata  me¬ 
tuitur?  Nihil  magis  reficit  corpus  defatigatum,  quam  libertas  motus,  sive 
positus  in  alterutrum  latus,  sive  erectus  quaeratur.  Hic  ultimus  semper,  in  quan¬ 
tum  possibilis  sit,  suadendus  est,  nam  lochiorum  effluxui  favet ,  dolorem  capitis, 
anxietatem  et  incommoda  quae  diuturnam  in  lecto  moram  comitantur,  mitigat. 

An  admittendum  consilium  Delamotte ,  qui  ut  haemorrhagiam  praeveniat  somnum 
tribus  aut  quatuor  primis  post  partum  horis  proscribit  ?  Sed  haec  non  minus 
metuenda  foret,  dum  invincibilis  in  somnum  propensio  impediretur  :  hac  enim 
excitatione  potius  haemorrhagia  existens  incrementum  sumeret,  nedum  sisteretur. 
Caeterum  somnus  minime  contractioni  uteri  obstaculum  ponit  j  observatio  quo¬ 
tidiana  probat  faeminas  immediate  post  partum  ei  indulgere,  nec  inde  quidquam 
mali  percipere.  Concedatur  igitur  quies  perfectissima  et  somnus  reficiens  statim 
post  partum,  si  hujus  necessitas  adsit.  Sedulo  abarcendae  sunt  vetulae  illae  gar¬ 
rulae  ,  quae  curiositate  magis  quam  amicitia  ductae ,  puerperam  invisunt  $  quae¬ 
que  harum  proponit,  laudibus  extollit  et  propinat  suum  specificum.  Haec  conci- 
liabula  corrumpunt  aerem ,  molesta  sunt  curam  gerentibus  puerperae ,  quae 
saepius  indulget  inconsultae  loquacitati  multis  in  casibus  et  plurimo  sub  titulo 


nocivae. 

Cautela  ulilissiraa  non  negligenda,  haec  est,  ut  puerpera  ante  febrim  lacteam 
nullis  utatur  exercitationibus»  Si  lectus  componendus  ,  culcitae  aut  lintea  reno¬ 
vanda  ,  alius  rite  praeparatus  ad  manus  sit,  in  quo  in  teri  m  decumbere  possit. 
Post  revolutionem  lacteam  quotidie  aliquantisper  e  lecto  surgat  j  incessus  et 
statio  nono  tantum  aut  decimo  die  permitti  possunt.  Quando  symphyses  aut 
articulationes  pelveae  tempore  graviditatis  relaxationem,  sub  partu  diastasim  per¬ 
pessae  sunt,  ante  sex  septemve  hebdomadas  lectum  non  deseret.  Consultum  erit 
ut  domo  non  exeat  nisi  fluxu  lochiorum  cessante  ;  eligatur  in  hunc  finem  dies 
serenus ,  quo  aer  nec  frigore  nec  liumiditate  peccet.  Si  religione  ducatur  ad 
ecclesiam,  Deo  gratias  actura ,  oh  vitam  tantis  in  doloribus  incolumen  servatam, 
longum  iter  pedibus  non  perficiet  ,  sed  rheda  vehetur  ,  diutius  genua  non 
flectet  :  vestibus  sufficientibus  non  obtegi  aut  fasciam  abdominalem  negligere 
imprudentissimum  foret.  Perperam  medici  et  obstetricatores  quidam  ritum  hunc 
damnarunt,  dum  e  contra  fseminis  omnibus,  religionem  colentibus,  suadendum 
est  ut  ei  obtemperent  ;  nihil  enim  noxii  in  se  habet  et  abusus  tantum  quos 
citius  quam  par  est ,  exeundo  committunt  evitari  debent.  Suam  igitur  religionis 
ministri,  medici  et  obstetricatores  conjungant  auctoritatem,  ut  parturitio  quae 
saepissime  tollit  morbos ,  adversus  quos  omnia  artis  auxilia  incassum  adhibita 
fuerunt,  affectionum  incurabilium  fons  et  origo  non  evadat. 

De  Ingestis . 

Remanet  in  genere  post  partum  certa  debilitas  aut  functionum  languor,  natu¬ 
ralis  nixus  vehementis  et  dolorum  sequela.  Admittenda  obstetricatorum  quorum¬ 
dam  consuetudo  qui,  ut  vires  aliquantulum  refocillentur ,  juscula  carnea  aut 
potum  vini  generosi  aqua  diluti  praescribunt.  Satis  autem  damnari  non  potest 
iste  mos ,  apud  vulgus  inprimis  vigens ,  propinandi  cardiaca  quaedam  veluti 
liquores  stimulantes,  vinum  purum  aut  aromatibus  permixtum,  potum  coffeae 
concentratum  et  caetera  istiusmodi  potulenta.  Etenim  si  attendatur  ad  magnam 
stomachi  et  intestinorum  sensibilitatem  et  sympathiam  cum  toto  organismo,  ad 
velocitatem  circulationis  sanguinis,  quam  parcus  spirituosorum  usus  in  faeminis 

etiam  sanis  determinat,  facile  unicuique  patebit  quam  incongrua  sint  haec 
stimulantia ‘puerperis.  Solummodo  concedendae  forent  illis  quae  cachecticae ,  debi¬ 
les,  lymphatico  gauderent  temperamento;  sensibilioribus  et  sanguineis  turbas 
varias,  haemorrhagias,  inflammationes  et  convulsiones  producerent. 

Qucenain  alimenta  puerperae  concedi  debent?  Quamvis  ejus  status  non  ad 
morbum  sed  ad  convalescentiam  relegandus  sit,  quod  merito  clarissimi  viri 
Primerose  et  Tissot  contenderunt,  multas  tamen  requirit  praecautiones.  Quae  lactat 
faemina  vix  quidquam  in  regimine  mutabit ,  sed  illud  minus  strictum  erit  quum 
sequelae  partus  rarissime  per  se  funestae  sint.  Quod  caeteras  spectat ,  quantitatem 
et  qualitatem  cibi  eamdem  omnes  non  sument,  utpote  nec  eodem  gustu,  nec 
eadem  vi  digestiva  praeditae.  Respiciendum  itaque  ad  temperamentum,  modum 
vivendi,  aetatem,  etc.,  nam  ut  suo  jam  tempore  divus  senex  monuit  aphor  17, 
secl.  1.  «  Concedendum  autem  aliquid  et  consuetudini  et  tempestati  et  regioni 
et  aetati  ».  Alimenta  in  genere  sint  levia  et  facilis  digestionis  ;  indigesta  autem 
et  stomacho  gravia  hujus  functionem  turbando  febrim  producerent,  idcirco  severe 
proscribenda  sunt.  Practici  quidam  pro  solo  nutrimento  pulmenta  et  ova  sor¬ 
bilia  commendant,  donec  febris  lactea  evanida  fuerit  ;  attamen  si  appetitus 
valeat  et  alia  alimenta  desiderentur,  illis,  parca  saltem  copia,  uti  licebit.  Stante 
febre  lactea,  si  intensa  sit,  juscula  carnea  tenuia,  potus  emollientes  et  anli- 
phlogislici  omnem  absolvent  indicationem.  Hac  revoluta  febre,  conveniet  usus 
leguminum  non  flatulen  torum  et  rite  praepara  torum  ,  piscium  facilis  concoctionis 
quales  sunt  apuae,  soleae ,  passeres,  etc.;  si  quod  nonnullis  accidit,  melius  in 
nutrimentum  cedat  caro,  tuto  concedentur  gallinae  assae  et  elixae,  aut  carnes 
juniorum  animalium. 

Potus  inter  prandium  optimus  erit  vinum  generosum  aqua  dilutum.  Per  in¬ 
tervalla  sitim  nihil  melius  compescit  quam  aqua  hordei,  decoctum  giamims, 
edulcorata  saccharo,  syrupo  althaeae,  capillorum  veneris  aut  pro  re  nata,  obe¬ 
siorum.  Indicabitur  leve  infusum  florum  tiliae  si  faemina  assueta  sit  insultibus 
hystericis;  si  flatulentia  aut  debilitate  afficiatur,  in  priori  casu  conveniet  infu¬ 
sum  camomillae  aut  florum  aurantiorum  ,  in  posteriori  illud  menthae  piperitidis. 
Erethismij^  aut  irritatio  quaedam  uteri  saepius  causae  sunt  suppressionis  locliio— 

rum ,  idcirco  potus  diluens  magis  utilis  erit  quam  infusa  croci,  decocta  artemi¬ 
siae  aut  rutae,  quae  tunc  tantum  lochia  revocare  possunt,  quando  eorum  sup¬ 
pressio  a  debilitate  vel  animi  pathemate  oritur. 

Quoad  medicamina  et  remedia  alia,  apozemata,  opiata,  clysmata  plus  minusve 
activa  ob  solutionem  substantiarum  quarumdam  evacuantium  ,  exsulari  omnia 
debent  }  etenim  actio  quam  in  canalem  intestinalem  exserunt,  sufficeret  produ¬ 
cendae  inflammationi  vel  saltem  irritationi  sympathicae  uteri,  unde  secretionum 
turbae  et  mala  alia  gravissima  oriuntur.  Excipiendi  sunt  casus  in  quibus  debel¬ 
landa  est  rebellis  constipatio  quae  cephalalgias ,  calores  immodicos  abdominis  pro¬ 
vocat  j  sed  tunc  melius  erit  confugere  ad  clysmata  emollientia. 

De  Perceptis . 

Faeininam  tempore  puerperii  summa  gaudere  sensibilitate  in  dubium  revocari 
nequit  ;  tantam  enim  hoc  tempore  systema  nervosum  acquirit  mobilitatem  et 
susceptibilitatem  ut  stimuli,  etiam  leviores,  gravissima  producere  valeant  symp¬ 
tomata.  Quot  quantasque  status  ejus  moralis  non  requirit  cautelas  !  amoveantur 
itaque  omnia  quae  ejus  animum  nimium  commovere  valeant}  sensationes  sint 
gratae,  animi  affectiones  jucundae,  placida  mentis  concedantur  oblectamenta.  Ira, 
terror,  gaudium,  tristitia,  moeror,  odium  et  amor  animum  illius  perturbarent 
et  oeconomiam  ,  partus  laboribus  jam  labefactatam  ,  undique  exhaurirent.  Nec 
desunt  exempla  quibus  constat  fortiores  animi  perturbationes  haemorrhagias 
convulsiones,  apoplexias ,  quin  imo  ipsam  mortem  intulisse.  Nunquam  coram 
ea  agitentur  res  quibus  vivide  percelli  posset,  veluti  prospera  aut  infausta  ter¬ 
minata  lis,  absentia,  morbus  aut  mors  conjugis  vel  parentum.  Ab  omni  abstineat 
puerpera  lectitatione  quae  mox  visum  ejus  debilem  defatigaret  }  tunc  autem 
praecipue  noxia  evadit  talis  lectitatio,  quum,  ob  summum  rerum  momentum, 
animum  captet,  sensibilitatem  exaltet,  validioresque  suscitet  commotiones.  Sexus 
infantis  ab  oculis  ejus  avertatur,  donec  evanuerit  prima,  quam ,  a  gaudio  infan¬ 
tem  in  lucem  edidisse,  percepit  jucunditas.  Si  male  conformatus  aut  vita  des¬ 
titutus  nascatur  infans,  non  nisi  summa  cum  prudenti^  et  multa  arnbage  tale 
infortunium  matri  communicandum,  nec  quidquam  omittendum  quod  dolorem 

ejus  aliquatenus  attenuari  possit.  Sic  nonnullis  f seminis  magnum  est  solatium, 
cum  sibi  persuasum  habeant,  infantem  ante  mortem  aquis  baptismi  lustratum 
fuisse.  Hoc  et  multa  hujus  generis  observata  probant,  quantum  in  praxi  medica, 
ut  successus  ejus  magis  stabiliantur,  intersit  ad  principia  religiosa  aegrorum 
attendere. 

Naturale  est  matri  in  lacrymas  et  lamenta  prorumpere  cum  infantem  a  nutrice 
auferri  videt  $  tunc  conandum  est  ei  solatia  afferre  et  cavendum  ne  sibi  dere¬ 
licta  acerbis  et  molestis  cogitationibus,  indulgeat,  unde  tristitia  augeretur ,  dolor 
incresceret,  -luctus  conficeretur.  Adeo  functiones  animi  pathemata  deprimentia 
infringunt  ut  exempla  non  desiderentur  testantia ,  illis  solis  marasmum  vel 
phthisim  induci  posse.  Quotiescumque  puerpera  de  statu  suo  falsos  terrores  aut 
nimiam  sollicitudinem  concipit,  erigendus  est  ejus  animus.  Si  jucunda  quaedam 
aut  prospera  ei  communicanda  sint  circuitione  et  anfractu  opus  est,  tunc  enim 
minus  afficietur  cum  ex  enarratione  eadem  veluti  praesentire  potuerit.  Paren¬ 
tes,  proximi  et  qui  curam  gerunt,  soli  in  cubiculo  admittendi  sunt,  curentque 
illi  faciem  componere  si  quid  funesti  evenerit,  ne  ullus  hujus  suspicioni  sit 
locus.  Noverant  et  veteres  quanti  momenti  esset  a  puerperis  omnem  strepitum 
abarcere  j  hunc  in  finem  Romae  et  Athenis  coronae  foribus  suspendebantur,  quod 
his  verbis  indicat  Juvenalis  satyra  nona  , 

. Foribus  suspende  coronas 

Jam  pater  es . 

Spartae  puerpera  immunis  erat  omni  salutatione  officiosa,  quae  apud  nos  perpe¬ 
ram  hodie  adhuc  solemni  ritu  consecratur.  Tandem  recentioribus  etiam  tempo¬ 
ribus  magistratus  Harlemensis  fae minis  post  puerperium  concedebat  tutelam  qua 
creditori,  apparitori  et  caeteris  justitiae  ministris,  militibus,  etc.,  domi  aditus 
interdicebatur. 

De  Retentis  et  Excretis. 

Dum  feemina  proprio  lacte  infantem  nutrire  sibi  proponit ,  non  exspectet  donec 
lac ,  sic  enim  vulgus  loquitur ,  ascenderit ,  sed  statim  post  partum  ,  viribus 

aliquantulum  refocillatis,  illi  ubera  praebeat.  Attamen  non  inutile  erit  prius 
organa  illa  aqua  tepida  colluere,  et  materiem  acrem  et  viscosam,  circum  circa 
papillas  secretam ,  excoriationes  vitandi  causa  auferre.  In  prima  parturitione  saepe 
parum  evolutae  et  vix  prominentes  sunt  mammarum  papillae  nec  facile  eas  ore 
arripere  potest  infans.  His  in  casibus  satis  diu  invaluit  mos  quo  infans  aetate 
provectior,  adultus  aut  juniora  animalia  ubera  exsugerent ;  in  genere  talis  con¬ 
suetudo  suis  non  caret  incommodis  et  leniora  media  tentanda  sunt.  Hunc  in 
finem  suadent  nonnulli  mammas  fomentare  ope  panni  lanei  aqua  madefacti  et 
caliculos  vitreos  aut  eburneos,  sacculo  elastico  instructos,  papillis  aplicare,  ita 
ut  hae  leviter  et  per  gradus  attrahantur,  diim  moderata  in  utrumque  latus 
mammae,  manu  instituta  compressio  lac  antrorsum  pellat.  Summa  cum  cautela 
adhibeatur  illud  instrumentum  quod  vacuum  producendo,  subito  papillam  vi 
quadam  attrahit,  ne  mammis  graves  inferat  laesiones.  Postquam  haec  operatio 
bis  terve  repetita  fuerit  ,  facile  infans  eas  arripere  poterit.  Defatigationem  evi¬ 
tabit  lactans  si  primis  a  partu  diebus  frequentius  aut  diutius  quam  par  est, 
ubera  neonato  non  praebeat  et  in  positu  declivi  pulvinaribus  sustentetur. 

Omnes  fere  morbos  qui  puerperas,  tempore  partus  etiam  jam  dudum  elapso, 
aggrediuntur,  nonnulli  perperam  lacti  solent  adscribere  ,  unde  vulgaris  idea 
metastaseos  lacteae,  et  immensa  remediorum  anti-lacteorum  farrago,  qua  veteres 
pharrnacopaeae  scatent  ;  specifica  illa  revera  nihil  aliud  sunt  nisi  purgantia 
plerumque  drastica,  diuretica  aut  diaphoretica.  Quid  autem  dicendum  de  reme¬ 
dio  u  J.-C.  Dalle  in  dissertatione  medica  cie  regimine  puerperarum  proposito, 
quod  sacculo  constat  camphora  repleto  et  inter  mammas  ,  paucis  a  partu  elapsis 
horis ,  applicato  ?  Quid  de  narcoticis  a  professore  Peyrilhe  adhibitis  sentiendum? 
Nimios  scientia  medica  fecit  progressus  ut  praejudicatae  illae  opiniones  admitti 
queant;  secretionem  lactis  sponte  cessare ,  si  suctus  continuus  eam  non  provo¬ 
cet,  cuique  notum  est.  Committatur  igitur  opus  viribus  naturae,  quae  sola  aequi- 
libr  ium  in  aeconomia  heminae  restituet.  Qui  illam  inconsiderate  dirigere  tenta- 
ret,  turbas  periculo  plenas  inferret  operationi  quae  solummodo  patientiam  et 
leviores  quasdam  requirit  cautelas.  Nullos  excessus  in  regimine  committat  lac¬ 
tans,  hoc  est  praecipuum  ;  tunc  omnia  naturae  votis  respondebunt  :  facilis  erit 

urinae  secretio  et  excretio ,  alvus  manebit  libera,  transpiratio  cutanea  vigebit, 
solitum  decursum  absolvet  locliiorum  fluxus,  secretio  lactis  sensim  imminuetur. 
Igitur  inutile  erit  ad  fortiora  confugere  purgantia  ut  intestinorum  torpor  exci¬ 
tetur  ,  aut  fceminam  sti'agulis  obruere  ut  promoveatur  sudor  ;  horum  vices 
supplent  aenemata  si  adsit  constipatio  nimia,  dum  grana  quaedam  nitratis  po¬ 
ta  ssae ,  potui  ordinario  permixta  et  saepius  de  die  assumpta  sufficiunt  ut  stante 
febre  lactea  abundans  suscitetur  cutis  mador,  qui  hujus  ephemerae  perturba¬ 
tionis  crisim  constituere  videtur;  hac  soluta,  restituitur  sanitas,  omniaque  ad 
statum  normalem  rediguntur.  Hic  mihi  vitio  verteretur,  si  silentio  supprimerem 
prudentem  methodum  clarissimi  Professoris  Kluyslens ,  qui  postridie  partus 
oleum  ricini,  rebellis  constipationis  evitandae  causa,  puerperis  solet  praescribere. 
Huic  cautelae  ,  quod  saepius  nos  in  praelectionibus  ejus  tum  practicis  tum  theo- 
reticis  audivimus ,  tribuit  successus  quos  per  totum  tempus  quo  artis  obste¬ 
triciae  praxim  exercebat,  in  avertendis  morbis  puerperalibus,  obtinuit. 

Arduum  foret  determinare  quamdiu  infantis  lactatio  protrahi  debeat.  Innu¬ 
merae  circumstantiae  tam  ad  matrem  quam  ad  ipsum  alumnum  spectantes,  quae¬ 
que  ex  aetate  ,  temperamento ,  viribus,  vivendi  consuetudine ,  etc.  deducuntur, 
huc  modificationes  adferunt.  In  genere  tamen  ab  ubere  materno  depulsio  eo  us¬ 
que  retardari  debet ,  donec  sufficientem  vim  digestivam  infantis  ventriculus  ac- 
quisiverit  ut  alimenta  magis  nutrientia  digerere  valeat;  quod  ordinario  nonum 
inter  et  duodecimum  mensem  locum  habet. 


TANTUM. 

POSITIONES  MEDICiE. 


I. 

Nullgc  sunt  artes  nullaeque  disciplinae  quibus  medicina  ,  tum  nobilitate  }  tum 
dignitate  et  utilitate  cedat ,  ne  dicam  non  praestet. 

II. 

Disciplinis  medicis  magis  profuere  observatio  et  experientia  quum  inanes  theoriae. 

III. 

Tanta  in  medicis,  quanta  in  chirurgicis  rebus  certitudo. 

IV. 

In  scientiae  et  aegrorum  detrimentum  medicina  a  chirurgia  separatur. 

V. 

Exclusorii  Broussais  systematis  sectatores,  aeque  ac  ejus  pertinaces  detractores 
vituperandi. 

VI. 

Eclectismuin  praesertim  in  hodierno  scientiae  statu ,  medici  religione  et  cons¬ 
cientia  amplecti  tenentur. 

VII. 

Specifica  nisi  existerent  sterilis  foret  omnis  medicina. 

VIII. 

Methodus  classificandi  medicamenta  duplex  necessaria  est  :  prior  secundum 
partes  constituentes ;  posterior  secundum  vires  quas  exserunt  et  organa  in  quae 
agunt. 

IX. 

Quidquid  de  superfaetatione  statuitur  hypotheticum. 

X. 


Quantum  morbi  sede,  indole,  therapeia  et  prognosi  differre  possunt,  tantum 
virus  sic  dictum  blennorrhagicum  a  syphilitico  differt. 

XI. 

Somnus  post  pastum  naturalis. 

Nil ,  quod  legibus  Academicis 
contrarium  sit ,  me  invenisse  testor, 

J.  G,  VAN  ROTTERDAM, 

h.  t.  decanus . 


(  e>  ) 


. 


. 


# 

•  ■  . 


